**Чин бываемый на произведение игумении**

Имеющи произвестися игумения приводима бывает старшими монахинями ко архиерею среди церкве, идеже архиерей стоит во время входа со Евангелием, и покланяется олтарю и архиерею земно, по сем же приклоняет главу.

Архиерей знаменует ю рукою по главе, трищи.

И полагает на главу ея руку, протодиакону глаголющу: Господу помолимся.

Архиерей глаголет молитву сию:

Боже, всегда человеков спасения промысл творяй и сестер сих купно во едино стадо собравый, Сам, Владыко всяческих, безмерным Твоим человеколюбием непорочно сие соблюди, Твоя заповеди непрестанно храняще, ко еже не погибнути от овец его ни единой и от волка расхищене быти; и рабу Твою сию *имярек* монахиню, юже благоволил еси поставити над стадом сим игумению, достойну покажи Твоея благости и всякими добродетельми украси, да чрез дела своя благий образ сущым под нею будет, якоже тем ревнительницам быти непорочнаго ея жительства и с нею неосужденно стати Страшному Твоему Судищу.

Возглас: Яко Твое есть Царство и сила и слава, Отца и Сына и Святаго Духа, ныне и присно, и во веки веков.

Певцы: Аминь.

Архиерей: Мир всем.

Певцы: И духови твоему.

Протодиакон: Главы ваша Господеви приклоните.

Певцы: Тебе, Господи.

Архиерей молится тайно:

Приклони, Господи, ухо Твое и услыши моление наше, и покажи рабу Твою сию игумению сея честныя обители, верну и мудру строительницу вверившагося ей от Твоея благодати словеснаго стада, творящу во всех волю Твою и достойну Небеснаго Твоего Царствия бываему.

Возглас: Благодатию и щедротами и человеколюбием Единороднаго Сына Твоего, с Нимже благословен еси, со Всесвятым и Благим и Животворящим Твоим Духом, ныне и присно и во веки веков.

Певцы: Аминь.

И глаголет протодиакон велегласно: ІІовели, Преосвященнейший владыко.

Архиерей глаголет велегласно же:

Благодать Всесвятаго Духа чрез Нашу мерность производит тя игумению честныя обители Господа Бога и Спаса нашего Иисуса Христа *глаголет именование обители* [или: Пресвятыя Владычицы нашея Богородицы *глаголет именование обители,* или святаго *глаголет именование обители*].

Таже архиерей приемлет игуменский крест и возлагает на произведенную во игумении, она же лобзает крест и руку архиерея.

И возложа архиерей десницу на главу ея, возглашает: Аксúа.

И певцы поют: Аксúа, трищи.

ЗРИ: И аще изволит архиерей, абие вручает игумении посох, глаголя: Приими сей жезл… Аще ли же ни, по отпусте литургии творит сие.

Игумения же отходит на свое си место и егда доспеет время, причащается Святых Таин по чину.

По скончании же Божественныя литургии произведенная во игумении встает за солеей, позади себе имея и неких от сестер.

Архиерей исходит святыми враты на солею и, приняв от посошника игуменский жезл, вручает его игумении, возглашая:

Приими сей жезл, имже утверждающи сестер твоих да правиши, яко и слово имаши отдати за них нашему Богу во дни Суда.

Произведенная игумения лобызает десницу архиереа, приемля жезл. Архиерей же глаголет поучение.